Keywords

Summary



Keywords

1. Aproximácia právnych predpisov – Opatrenia určené na vytvorenie konkurenčného trhu v odvetví telekomunikácií – Smernica 90/388 – Zákaz pre členské štáty uplatňovať diskrimináciu medzi prevádzkovateľmi verejných telekomunikačných sietí pri udeľovaní práva prechodu na účely prevádzkovania týchto sietí – Rôznosť situácií nemajúcich relevantnosť pokiaľ ide o konštatovanie diskriminácie

(Smernica Komisie 90/388 zmenená a doplnená smernicou 96/19, článok 4d)

2. Aproximácia právnych predpisov – Odvetvie telekomunikácií – Smernica 90/388 – Diskriminácia medzi prevádzkovateľmi pri udeľovaní práva prechodu – Odôvodnenie – Neexistencia

(Smernica Komisie 90/388 zmenená a doplnená smernicou 96/19 a smernica 97/33, článok 5 ods. 3 a príloha III)

Summary

1. Článok 4d smernice 90/388 o súťaži na trhoch pre telekomunikačné služby, zmenenej a doplnenej smernicou 96/19, ktorý od členských štátov vyžaduje, aby neuplatňovali diskrimináciu medzi prevádzkovateľmi verejných telekomunikačných sietí, pokiaľ ide o udelenie práva prechodu na účely prevádzkovania týchto sietí, je osobitným vyjadrením všeobecnej zásady rovnosti. Zákaz diskriminácie, ktorý patrí medzi základné zásady práva Spoločenstva, vyžaduje, aby sa s porovnateľnými situáciami nezaobchádzalo rozdielne, s výnimkou toho, ak by takéto rozlišovanie bolo objektívne odôvodnené.

V tejto súvislosti nie je rozhodujúce, či oslobodenie od daní a poplatkov spojených so zriadením telekomunikačných infraštruktúr a prístupom na rôzne časti zariadení alebo technického vybavenia, ktoré sú potrebné na prevádzkovanie schválenej siete, vyplýva zo zákona alebo skôr z judikatúry. V skutočnosti v oboch prípadoch toto oslobodenie existuje v rámci vnútroštátnej právnej situácie v členskom štáte.

Okrem toho, porovnanie situácie podnikov v telekomunikačnom odvetví nemôže obmedziť len na podniky, ktoré majú záväzky verejnej služby. Situácia prevádzkovateľa verejnej telekomunikačnej siete sa totiž v skutočnosti musí porovnávať so situáciou všetkých jeho konkurentov, ktorí svoju činnosť vykonávajú tiež na telekomunikačnom trhu a ktorí si želajú zriadiť alternatívne siete. Ak by tomu tak nebolo, cieľ, ktorý sleduje právna úprava Spoločenstva, t. j. vytvorenie konkurenčného trhu v odvetví telekomunikácií, by bol vážne ohrozený.

(pozri body 23 – 26, 28, 29)

2. Náhrada nákladov, ktoré vyplývajú zo záväzku pre tradičného telekomunikačného operátora udržiavať dobrý stav infraštruktúr z hľadiska funkčnosti, bezpečnosti a zachovania, ako aj záväzku ich kvalitatívne a kvantitatívne rozvíjať, aby sa zabezpečilo poskytovanie všeobecne prospešných telekomunikačných služieb v rámci univerzálnej služby na celom vnútroštátnom území, nemôže odôvodňovať, v zmysle smernice 90/388 o súťaži na trhoch pre telekomunikačné služby zmenenej a doplnenej smernicou 96/19, diskrimináciu medzi operátormi, pokiaľ ide o udeľovanie práva prechodu. Pokiaľ totiž ide o túto náhradu nákladov, sú to čisté náklady na poskytovanie univerzálnej služby, ktoré treba brať do úvahy, v súlade s článkom 5 ods. 3 smernice 97/33 o prepájaní v telekomunikáciách vzhľadom na zabezpečenie univerzálnej služby a interoperability prostredníctvom uplatňovania princípov otvorenej siete (ONP) v spojení s jej prílohou III. Skutočnosť, že tradičný operátor musí konkurenčným operátorom poskytnúť prístup k základnej telekomunikačnej sieti transparentným a nediskriminačným spôsobom, takisto nemôže okrem iného odôvodňovať takéto rozdielne zaobchádzanie.

(pozri body 30 – 34)